
Text rozhodnutia
Súd: Krajský súd Bratislava Spisová značka: 4S/84/2012 Identifikačné číslo súdneho spisu: 1012200817 Dátum vydania rozhodnutia: 03. 08. 2012 Meno a priezvisko sudcu, VSÚ: JUDr. Judita Kokolevská ECLI: ECLI:SK:KSBA:2012:1012200817.2 Uznesenie Krajský súd v Bratislave v právnej veci navrhovateľky: A. D., A. X, XXX XX Q., proti odporcovi: Obvodný pozemkový úrad Bratislava, Trenčianska 55, 821 09 Bratislava, v konaní proti nečinnosti orgánu verejnej správy, takto r o z h o d o l : Krajský súd v Bratislave konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobou podanou na Krajskom súde v Bratislave dňa 26.04.2012 sa navrhovateľka domáhala začatia konania proti nečinnosti voči odporcovi a zároveň žiadala, aby súd urobil potrebné opatrenia týkajúce sa Obvodného pozemkového úradu a Krajského pozemkového úradu so zámerom ukončenia prieťahov merite veci. Uznesením č.k. 4S 84/2012 zo dňa 15.05.2012 a následne opätovne výzvou zo dňa 08.06.20112 bola navrhovateľka vyzvaná, aby v lehote 15 dní pod následkom zastavenia konania doložila do súdneho spisu plnomocenstvo udelené advokátovi na zastupovanie navrhovateľky v tomto konaní. Podľa § 250t ods. 8 O.s.p. sa na konanie podľa štvrtej hlavy O.s.p. (konanie proti nečinnosti orgánu verejnej správy) použijú ustanovenia prvej a druhej hlavy piatej časti O.s.p. primerane, ak v štvrtej hlave nie je ustanovené inak. Podľa ustanovenia § 250a O.s.p., žalobca musí byť zastúpený advokátom, pokiaľ nemá právnické vzdelanie buď sám, alebo jeho zamestnanec (člen), ktorý zaňho na súde koná; to neplatí vo veciach, v ktorých je daná vecná príslušnosť okresného súdu, alebo ak ide o preskúmanie rozhodnutia a postupu vo veciach zdravotného poistenia, sociálneho zabezpečenia vrátane nemocenského poistenia, dôchodkového zabezpečenia, štátnych sociálnych dávok, sociálnej pomoci a poistenia v nezamestnanosti, aktívnej politiky trhu práce a garančného fondu, poskytovania zdravotnej starostlivosti, vo veciach priestupkov a vo veciach azylu a doplnkovej ochrany. Podľa ustanovenia § 250d ods. 3 O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Nakoľko navrhovateľka nedoložila plnomocenstvo riadne a včas, súd v súlade s ustanovením § 250d ods. 3 O.s.p. v spojení s § 250t ods. 8 O.s.p. konanie zastavil. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

